АЖӘА
Есымшааира ашьха скыдуп 
Аҩадара уалны исыдуп,
Уахь сызцозар , са сеибыҭоуп,
Мыц зымҳәаӡо абџьар сыҭоуп.

Ажәоуп уи, нас, ажәа хысгоуп,
Уи лабашьоуп, ахра аҿысгоуп,
Ихәырбӷьыцуп, игәырдысгоуп,
Иҭоурыхыуп, шьаҭамырӡгоуп.

Ажәа - хыҵырҭа каҵәароуп,
Жәҩан иаҵәароуп, имҩаҧҵәароуп,
Ажәеи ашәеи еилаӡароуп,
Ажәа аныҟам, ашәа нҵәароуп.

Ажәа - иӡышуа изыҳәа ӡыхьуп,
Иҵаулоуп, мшын еихсыӷьуп.
Уарлаҳәыртә еиҧш иара ҷыхьуп.
Иара гәыхьуп, иара хыхьуп.

Ажәа - жәҵысуп, гәырӷьаҽҳәагоуп,
Даҽазныхгьы - лаӷырӡышоуп.
Ажәа - ҭынчроуп, имза шашоуп,
Ажәа - ҳаԥхьа иҟалашоуп.

Зегь ирзеиҧшу, зегь мыч ҳазҭо,
Амҩа кьаҿ - ҩы-хшыҩк еимаздо,
Изакәҵәҟьоу - нас ианаамҭоу,
Аҟәыӷақәа роуп избарҭоу!

Ажәа - амалқәа зегь ирмалуп,
Зны иҳарамуп, зны иҳалалуп!
Зны инасыҧуп, зны иаџьалуп,
Зегь еизызго уи саркьалуп!

Есымшааира ашьха скыдуп 
Аҩадара уалны исыдуп,
Уахь сызцозар , са сеибыҭоуп,
Мыц зымҳәаӡо абџьар сыҭоуп.

Б. Шьынқәба